**Retningslinjer for bruk av droner i Midtre Nordland** **Nasjonalparkstyre sine verneområder**

I Rago nasjonalpark, Nattmoråga landskapsvernområde, Nordfjorden marine verneområde samt Junkerdalsura, Stor-Graddis, Blakkådalen, Dypen og Langvassdalen-Ruffedalen naturreservater er det ikke forbudt å bruke drone så lenge flygingen tar hensyn til dyrelivet i tråd med naturmangfoldloven § 15 og verneforskriftenes bestemmelser om dyrelivet og varsom ferdsel.

I våre øvrige verneområder er bruken av droner direkte eller indirekte regulert av verneforskriftene. Midtre Nordland nasjonalparkstyre fastsetter derfor retningslinjer for bruk av drone i disse verneområdene:

* Junkerdal nasjonalpark
* Láhko nasjonalpark
* Saltfjellet-Svartisen nasjonalpark
* Sjunkhatten nasjonalpark/ Dávga suoddjimpárkka
* Fisktjønna naturreservat
* Semska-Stødi naturreservat
* Gåsvatnan landskapsvernområde
* Saltfjellet landskapsvernområde

1. Generelle vilkår for dispensasjon/tillatelse/bruk:

* Dronepiloten må være registrert hos Luftfartstilsynet og følge Luftfartstilsynets regler for bruk av droner.
* Det forutsettes at ved bruk av droner så skal det tas særlig hensyn til reindriften slik at risiko for forstyrrelser unngås.
* Geografisk område skal begrenses på kart, sårbare områder skal unngås.
* Andre besøkende i nærområdet skal ikke forstyrres unødvendig. Det skal ikke brukes drone i nærheten av populære turistmål eller mye brukte ferdselsårer slik at friluftslivet blir skadelidende.
* Bruk av droner må, dersom det er mulig, utøves utenom hekke- og yngletid, dvs. utenom perioden 1.mars – 15. juli. Andre perioder vurderes konkret i forhold til om det gir forstyrrelser av dyrelivet. Reindriftas bruk av droner i forbindelse med kalving må nødvendigvis skje i yngletid, og omfattes ikke av dette.
* Bruk av drone nær fugl og øvrig dyreliv skal unngås. Dersom rovfugl observeres i området, skal dronen tas ned inntil fuglen har trukket seg unna.
* Dispensasjon/tillatelse kan gis for inntil 5 år om gangen.
* Dronepiloten er pliktig til å innhente nødvendige tillatelser fra grunneier.
* Ved publisering av film og bilder skal det gå klart fram at det er gitt tillatelse fra nasjonalparkstyret.

1. Sekretariatet får delegert myndighet til å avgjøre søknad om bruk av droner til følgende formål:

* Tamreindrift og beitenæring.
* Oppsynsvirksomhet herunder drift av eksisterende kraftlinjer og anlegg.
* Forvaltning, naturoppsyn, naturovervåkning, naturkartlegging, skogbruk, vitenskapelige undersøkelser o.l.
* Formål hvor verneforskriften gir hjemmel for å gi tillatelse til motorisert ferdsel til samme formål (f.eks. bruk av helikopter).

Bruk av drone til de ovennevnte formål i tråd med de generelle vilkårene, er i Junkerdal, Sjunkhatten og Láhko nasjonalparker å anse som nyttig bruk og rammes ikke av forbudet mot unødvendig støy.

1. Særskilte tilfeller.

Søknader som ikke faller inn under punkt 2, skal som hovedregel behandles av styret. Dersom tidshensyn gjør det nødvendig, kan slike søknader behandles av arbeidsutvalget. Det vil for eksempel være søknader om bruk av drone

* for filming i opplæringsøyemed.
* for markedsføring og informasjon om verneområdene.
* for filming til større TV- og filmproduksjoner.
* hvor avslag risikerer å medføre alternativ bruk av luftfartøy (helikopter).

Det gis som utgangspunkt ikke tillatelse/dispensasjon til bruk av drone for følgende formål:

* Filming i sammenheng med fornøyelse, underholdning eller rekreasjon.
* Filming for privat bruk og promotering (f.eks. sosiale medier).
* Filming for bruk til reklame og markedsføring i strid med besøksstrategien for det aktuelle verneområdet.
* Filming i sammenheng med konkurranser, idrettsarrangement og liknende sammenkomster.